Som den første danske forretningskæde offentliggør Netto nu, hvor meget mad, der blev smidt væk i 2016.

17.632 ton. Det vejer al den mad, Netto-forretningerne smed ud sidste år.

Som den første danske fødevarekæde offentliggør Netto nu, hvor meget mad dens forretninger smed ud i 2016. Samtidig er kæden klar med en målsætning om, at tallet i 2023 skal være nede på lidt over det halve - 9.729 ton.

- Det er typisk madvarer, vi ikke når at få solgt inden sidste salgsdag, som bliver smidt ud, siger Brian Seemann, der er landedirektør for Netto i Danmark.

48 ton mad om dagen

Det store tal svarer til 48 ton om dagen.

- Derfor har vi sat en idébank i gang, hvor vi kan få ideer fra kunder og leverandører, siger Brian Seemann.

Derudover har man i Netto oprettet en taskforce, der løbende uddanner personalet i de enkelte butikker i at minimere madspildet.

- Alene siden 2014 har vi reduceret vores madsspild med 10 procent, forklarer landedirektøren for Netto i Danmark.

App mod madspild

Netto var i sommer med til at lancere en app, så man med sin smartphone kan blive guidet rundt i den jungle af varer i butikkerne, der er sat ned i pris, fordi de er tæt på sidste holdbarhedsdato eller har fejl i emballagen.

Appen Mad Skal Spises blev til i samarbejde med Fødevarebanken, der bekæmper madspild ved blandt andet at uddele udsmidningsklar mad til herberger, krisecentre og lignende.

I appen lægger Nettos medarbejdere hver dag information ind, når de sætter en vare ned i pris.

Samtidig kan brugerne selv lægge oplysninger ind, når de finder nedsatte varer i både Netto og i andre forretninger.

Coop følger ikke efter

Udover Netto ejer Dansk Supermarked også Føtex, Bilka og Salling. Dansk Supermarked er Danmarks største detailhandelskoncern med i alt 1.300 forretninger i Danmark.

Mads Hvitved Grand, pressechef for Dansk Supermarked, som ejer Netto-kæden, oplyser i en sms til TV 2, at flere af forretningerne i Dansk Supermarked-koncernen følger efter i løbet af 2017 og offentliggør tilsvarende tal for madspild.

Hos Dansk Supermarkeds største danske konkurrent, Coop, der har Fakta, Irma, Brugsen og Kvickly oplyser informationsdirektør Jens Juul Nielsen, at Coop ikke har planer om noget tilsvarende.

Ifølge tal fra Miljøministeriet smider danskerne hvert år 700.000 ton mad ud, som kunne være spist - og detailhandlen står for 163.000 ton af det, mens de private husholdningers madspild er på 260.000 ton om året.

Ifølge erhvervsorganisationen Landbrug og Fødevarer viser tal fra 2014, at madspild koster danskerne 11,6 milliarder kroner om året inklusive moms og afgifter.